== Liv og virke ==
Asger Berthelsen fødtes i [[Aarhus]], hvor hans forældre var lærere. Da han var seks år, flyttede familien til [[Hovedgård (by)|Hovedgård]], hvor hans forældre nu drev en privat [[realskole]], hvor også Berthelsen gik. Han blev student fra [[Horsens Statsskole]] i 1946. Allerede i skoletiden begyndte han at male og tegne, hvilket han fortsatte med hele livet. Hans drøm om at blive [[journalist]], [[kunstmaler]] og [[forfatter]] faldt dog ikke i god jord hos forældrene, så han valgte i stedet at studere [[naturhistorie]] og [[geologi]] ved [[Københavns Universitet]], med mulighed for at komme på ekspedition til [[Grønland]], med den nyoprettede Grønlands Geologiske Undersøgelse.<ref name="ThyJen">[http://publ.royalacademy.dk/books/707/5070?lang=da Hans Thybo og Mogens Høgh Jensen (2014): Mindeord om Asger Berthelsen, Videnskabernes Selskab]</ref>
[[Fil:AsgerBerthelsen-1978-fig7.png|thumb|300px|Typisk videnskabelig Berthelsen-illustration, her typer af kineto-stratigrafiske strukturer i [[gletsjer]]aflejringer.<ref>[https://2dgf.dk/xpdf/berthelsen1978_ocr.pdf Asger Berthelsen (1978): ''The methodology of kineto-stratigraphy as applied to glacial geology''. Bull. Geol. Soc. Denmark, vol. 27, pp. 25-38]</ref>]]
Allerede i 1947 var han første gang i Grønland, og i løbet af de følgende to somres ture til Grønland blev hans talent for at forstå geologiske strukturer bemærket, bl.a. af professor [[Arne Noe-Nygaard]], som foranledigede, at Berthelsen i 1950-51 blev deltager i [[Danske Centralasiatiske Ekspeditioner|3. danske centralasiatiske ekspedition]] til [[Indien]] og [[Himalaya]], ledet af lægen [[Carl Krebs (1889-1971)|Carl Krebs]], en ekspedition, som bl.a. havde til formål at samle beviser for [[Alfred Wegener]]s teori om [[kontinentaldrift]].<ref>[https://biografiskleksikon.lex.dk/Carl_Krebs_-_l%C3%A6ge Snorrason, Egill Snorri Hrafn: Carl Krebs læge, artikel i Dansk Biografisk Leksikon, hentet 28. juli 2023 fra lex.dk]</ref> Ekspeditionen fulgte en rute gennem Himalaya-bjergkæden til den [[Tibetanske Plateau|tibetanske højslette]], og Berthelsen brugte sine optegnelser langs ruten til at tegne et geologisk profil med en række overskydninger og folder, som han tolkede ved store horisontale bevægelser. Man havde dengang ingen ide om, hvad der kunne have frembragt sådanne horisontale forskydninger; forklaring herpå kom først omkring 1970, da den [[Pladetektonik|pladetektoniske]] teori blev accepteret.<ref name="ThyJen"/> Berthelsen har beskrevet sin deltagelse i ekspeditionen i erindringsbogen ''Rejsen til Den Blå Sø''.
Personbillede_savnes Litteratur Lister_over_personer Videnskab Organisationer Uddannelsesinstitutioner